Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, ispravak, 123/17 i 98/19) i članka 32. Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18 i 8/18 – pročišćeni tekst), Gradsko vijeće Grada Šibenika na 18. sjednici održanoj 5. ožujka 2020. godine, donosi

**ODLUKU**

**o izmjenama i dopunama Poslovnika Gradskog vijeća Grada Šibenika**

**Članak 1.**

U Poslovniku o radu Gradskog vijeća („Službeni glasnik Grada Šibenika“, broj 5/10, 9/10 , 2/13 i 4/18 - u daljnjem tekstu: Poslovnik) u čl.48. mijenja se stavak 2. koji glasi:

„Ako je na jedan članak prijedloga odluke podneseno više amandmana, najprije se glasuje o amandmanu koji najviše odstupa od predloženog rješenja, a o ostalim amandmanima prema istom kriteriju.“

Iza stavka 2. dodaju se novi stavci 3.,4. i 5. koji glase:

„Ako je na jedan članak prijedloga odluke podneseno više amandmana identičnog sadržaja, glasuje se samo o prvome od njih.

Ako ima više amandmana koji se međusobno isključuju, a jedan od njih bude prihvaćen, o ostalim se amandmanima ne glasuje.

Ako se na isti članak prijedloga odluke prihvati više amandmana koji se međusobno isključuju, prihvaćen je amandman koji je po redoslijedu posljednji prihvaćen glasovanjem.“

Dosadašnji stavci 3., 4. i 5. postaju stavci 6.,7. i 8.

**Članak 2.**

U članku 54. dodaje se novi stavci 2. i 3. koji glasi:

„Redoslijed za postavljanje pitanja vijećnika određuje se prema redoslijedu kojim su se vijećnici osobno upisali u obrazac za postavljanje pitanja prije početka sjednice. Upisivanje počinje 30 minuta prije održavanja sjednice u dvorani u kojoj se održava sjednica Gradskog vijeća.

Sadržaj obrasca iz stavka 2. ovoga članka utvrđuje tajnik Gradskog vijeća.“

Dosadašnji stavci 2., 3., 4., 5., 6. i 7. postaju stavci 4., 5., 6., 7., 8. i 9.

**Članak 3.**

U članku 64. stavku 4. riječ „središnjeg“ briše se.

**Članak 4.**

U članku 77. stavak 3. mijenja se i glasi:

„Javno glasanje može se provesti elektronskim glasanjem, dizanjem ruku ili poimeničnim izjašnjavanjem.“

Iza stavka 3. dodaje se stavak 4. koji glasi:

„ Javno glasanje u pravilu se provodi elektronskim glasovanjem. U slučaju primjedbe vijećnika na rezultat glasovanja, predsjednik Gradskog vijeća naložiti će da se elektronsko glasovanje ponovi. U slučaju ponovne primjedbe vijećnika, predsjednik vijeća naložit će glasovanje dizanjem ruku.“

Iza stavka 4. dodaje se stavak 5. koji glasi:

„Do uspostave sustava elektronskog glasanja, javno glasanje provodit će se dizanjem ruku.“

U stavku 6. broj 4. zamjenjuje se brojem 6.

Dosadašnji stavci 4.,5.,6. i 7. postaju stavci 6.,7.,8. i 9.

**Članak 5.**

U članku 90. stavak 3. mijenja se i glasi:

„Zapisnik se prihvaća glasovanjem "za" ili "protiv".“

**Članak 6.**

Ovlašćuje se Odbor za statutarno-pravna pitanja da izradi pročišćeni tekst Poslovnika Gradskog vijeća Grada Šibenika.

**Članak 7.**

Ova Odluka o izmjenama i dopunama Poslovnika o radu Gradskog vijeća stupa na snagu osmog dana od dana objave u „Službenom glasniku Grada Šibenika“.

KLASA: 012-03/20-01/02

URBROJ: 2182/01-02/1-20-2

Šibenik, 5. ožujka 2020.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.